Ахъшэ ухуей? Еджэ
Урысейм къалэн зыщищIыжащ илъэсихым къриубыдэу иригъэфIэкIуэну щIэблэм щIэныгъэ зэрырагъэгъуэт щIыкIэр, икIи а Iуэхур нэхъыфIу къызэхъулIэ къэралипщIым ящыщ хъуну. Ар Президент Путин Владимир и жэрдэмщ, «ЩIэныгъэ» зыфIаща лъэпкъ проектым а илъэсихым къриубыдэу сом мелард 674-рэ трагъэкIуэдэну Правительствэм игъэбелджылащ. «Мы ахъшэр зэрыщыту федеральнэ бюджетым щыщщ», — жиIащ вице-премьер Голиковэ Татьянэ, УФ-м и Ректорхэм я Советым и президиумым къыщыщыпсалъэм.
ЗэрытщIэщи, щIалэгъуалэм щIэныгъэ хуэлIэ куэд къахэкIыркъым, зыгурым хуеджэм хуэдэу къэзыухыр, диплом къахуэхь къудеймэ, Iуэхур зэфIэкIыу къэзылъытэр мащIэкъым.
Сыт Iэмал, школми университетми фIыуэ щеджэн, а илъэсхэр зыми щымыщу ямыгъэкIуэдын папщIэ, дауэ щIэблэр щIэныгъэм зэрыдебгъэхьэхынур? Абы и зы хэкIыпIэу Башкирием къигъэсэбэпым фыщызгъэгъуэзэнут.
Уфа дэтщ щIыдагъэмкIэ къэрал университет. Иужьрей илъэсищым нэхъыбэ хъуащ ЕГЭ-р балли 100-кIэ, 95-кIэ зытахэм ящыщу абы щIэтIысхьэхэр. Дызэрыщыгъуазэщи, фIыуэ еджахэр Москва, нэгъуэщI къалэшхуэхэм макIуэ, я щIэныгъэм къегъэгугъэри. А фIыуэ еджахэр республикэм имыкIын папщIэ, Башкирием и университетхэм стипендие ин ягъэуващ. Псалъэм папщIэ, балли 100 ЕГЭ-мкIэ къэзыхьа, япэ курсым къыщIэтIысхьа щIалэхэмрэ пщащэхэмрэ дэтхэнэми сом минищэ хуэзэу ират. Я стипендиер инщ школакIуэхэм ящыщу урысейпсо олимпиадэхэм щытекIуахэми.
Япэ курсым къыщIэтIысхьахэм ящыщу цIыхуи 100 мынэхъ мащIэм стипендие ин ират. ЕтIуанэ семестрым апхуэдэхэр нэхъыбэ мэхъу (япэ семестрыр зэратам тещIыхьауэ), щIалэгъуалэр зыгъэлэжьэну предприятэхэм, университетхэм я щIэныгъэлIхэм я советхэм студентыфIхэм ахъшэ хущIагъури.
Университетхэм мащIэщ яхузэфIэкIынур, курыт еджапIэхэм сабийхэр щыхуэмыхумэ. Абы тращIыхьу, университетым щылажьэхэр, предприятэ нэхъ инхэм я унафэщIхэр республикэм и школхэм макIуэ, сабийхэм, щIалэгъуалэм йопсалъэ я щIыналъэм имыкIыу зрагъэгъуэтыфыну IэщIагъэхэм теухуауэ, фIыуэ еджэхэм стипендие нэхъ ин къызэрахьыр, нэгъуэщI къэралхэм ягъакIуэу я щIэныгъэм зэрыхагъахъуэр жраIэ. ИкIи ар псалъэ къудейкъым. Къапщтэмэ, нэгъабэ университетхэр къэзыухам я процент 80-м республикэм лэжьапIэ щагъуэтащ.
